text: Taxachauffør offer for vold
  25 oktober 2010 kl. 06.41
  En 57-årig taxachauffør fra Esbjerg blev i nat udsat for grov vold i Billum vest for Varde.
  Det oplyser Syd- og Sønderjyllands Politi til jv.dk.
  Chaufføren kørte kort efter midnat tre unge mænd hjem fra en bytur i Esbjerg. De tre betalte for turen og steg ud af taxaen, men idet chaufføren skulle til at køre derfra, knaldede en 27-årig mand - helt umotiveret - en knytnæve gennem sideruden på taxaen.
  Herefter blev chaufføren tildelt adskillige knytnæveslag i ansigtet.
  En politipatrulje var tilfældigvis lige i nabolaget, og betjentene så den 27-årige flygte fra gerningsstedet på en knallert.
  En betjent løb ham op og fik ham anholdt. Voldsmanden er her til morgen placeret i detentionen på Politigården i Esbjerg.
  